***17Ο ΠΑΓΚΥΠΡΙΟ ΣΥΝΕΔΡΙΟ ΕΚΠΑΙΔΕΥΤΙΚΟΥ ΟΜΙΛΟΥ***

***3 Φεβρουαρίου 2018, Λευκωσία***

***«Κοινότητες Μάθησης μέσα στη σχολική μονάδα –***

***Η Συνδιδασκαλία, ως μια καλή πρακτική:***

***Ένα παράδειγμα στο μάθημα Αγωγή Ζωής Α' τάξης»****.*

**Σχολείο:** Δημοτικό Σχολείο Κάτω Πολεμιδιών ΙΖ ΄- Μελίνας Μερκούρη

**Σχολική χρονιά:** 2017-2018 (Δεκέμβρης-Γενάρης)

**Υπεύθυνες Εκπαιδευτικοί:**  Έλενα Θεοφάνους (Α΄1) & Ξένια Κυριάκου (Α΄2)

**Σύμβουλος & Συντονίστρια Αναλυτικού Προγράμματος Αγωγής Υγείας:** Φιλιώ Σάββα

**Τάξεις-Τμήματα:** A'1 (19 μαθητές) & A'2 (19 μαθητές)

**Χώρος συνδιδασκαλίας:** Οι δύο αίθουσες διδασκαλίας χρησιμοποιούνται εναλλάξ

**Χρόνος:** 3 × 80λεπτά

**Ημερομηνίες:** 13/12/17, 20/12/17, 17/1/18

**Μάθημα:** Aγωγή Υγείας (στα πλαίσια της Αγωγής Ζωής)

**ΘΕΜΑΤΙΚΗ ΕΝΟΤΗΤΑ: Ανάπτυξη και Ενδυνάμωση εαυτού**

**Υποενότητα: 1.1 Ανάπτυξη και εξέλιξη του εαυτού**

Δείκτες Επιτυχίας:

1. ***Να αναπτύσσουν, να ενισχύουν και να διατηρούν την αυτοεκτίμησή τους***

* Να συνειδητοποιούν ότι η γνώμη, οι σκέψεις και οι πράξεις τους έχουν αξία και ότι έχουν δικαίωμα να τα εκφράζουν.

**Υποενότητα: 1.2 Συναισθηματική υγεία και αυτοεκτίμηση**

Δείκτες Επιτυχίας:

1. ***Να αναγνωρίζουν, να κατανοούν και να εκφράζουν συναισθήματα***

* Να αναγνωρίζουν και να ανταποκρίνονται στα συναισθήματα των άλλων.
* Να εισηγούνται και να οργανώνουν δράσεις που προκαλούν συναισθήματα χαράς στο σπίτι, στην τάξη και στο σχολείο.

1. ***Να συνδέουν συναισθήματα με τις αιτίες που τα προκαλούν***

* Να περιγράφουν συναισθήματα και να αναγνωρίζουν το πλαίσιο μέσα στο οποίο αυτά δημιουργήθηκαν.

**Υποενότητα: 1.3 Αξίες ζωής**

Δείκτες Επιτυχίας:

1. ***Να εκτιμούν την αξία του σεβασμού στη ζωή***

* Να εκτιμούν την αξία του σεβασμού στον εαυτό τους και στους άλλους.
* Να υιοθετούν στάσεις σεβασμού απέναντι σε φίλους, οικογένεια και περιβάλλον.
* Να αξιολογούν συμπεριφορές και στάσεις μη επίδειξης σεβασμού στο άμεσο και ευρύτερο περιβάλλον της τάξης, του σχολείου, της γειτονιάς.

**ΘΕΜΑΤΙΚΗ ΕΝΟΤΗΤΑ: Δημιουργία και Βελτίωση Κοινωνικού εαυτού**

**Υποενότητα: 3.2 Ανάπτυξη κοινωνικών δεξιοτήτων και διαπροσωπικών σχέσεων**

Δείκτες Επιτυχίας:

1. ***Να επιδεικνύουν συμπεριφορές και να υιοθετούν στάσεις που προάγουν υγιείς και σωστές σχέσεις στο σχολείο, στο σπίτι, στην κοινότητα.***

* Να αναφέρουν συμπεριφορές που προάγουν υγιείς και σωστές σχέσεις στο σχολείο, στο σπίτι και στην κοινότητα.
* Να εισηγούνται και να προβαίνουν σε στάσεις που προάγουν τη συνεργασία στο σχολείο και στο σπίτι.

***Λίγα λόγια για την επιλογή της Συνδιδασκαλίας στο συγκεκριμένο μάθημα…***

*Η συμμετοχή μας στο συνέδριο έχει σχέση με την έμφαση που δίνεται από τα εκπαιδευτικά συστήματα τα τελευταία χρόνια στη δημιουργία* ***«Κοινοτήτων Μάθησης»*** *μέσα στις σχολικές μονάδες, καθώς δεσπόζουσα θέση στην προσέγγιση αυτή έχει η έννοια της «συλλογικής σοφίας» και η πίστη στη δύναμη των πολλών παρά του ενός.*

*Προς την κατεύθυνση αυτή στο σχολείο μας (ΙΖ’ Δημοτικό Κ.Πολεμιδιών), ως μια καλή πρακτική που εφαρμόζεται είναι και αυτή της «συνδιδασκαλίας» ανάμεσα σε αδελφά τμήματα. Συνεπώς, επιλέξαμε το συγκεκριμένο μάθημα για να κάνουμε τη συνδιδασκαλία μας θεωρώντας ότι ήταν μια καλή αρχή για να οικοδομήσουμε αυτή την κουλτούρα αμοιβαίας συνεργασίας μεταξύ μας, ενώ παράλληλα θα βοηθούσε και τους ίδιους τους/τις μαθητές/τριες μας να βελτιώσουν τη γενικότερη συμπεριφορά τους μέσα από την επεξεργασία του βιβλίου:* ***«Γέμισες τον κουβά σου σήμερα;»****, ένα βιβλίο που κυκλοφόρησε στις ΗΠΑ και απέσπασε 9 βραβεία (2007-2011).*

**ΠΟΡΕΙΑ ΜΑΘΗΜΑΤΟΣ – ΔΙΔΑΚΤΙΚΕΣ ΕΝΕΡΓΕΙΕΣ/ΔΡΑΣΤΗΡΙΟΤΗΤΕΣ**

* **Αφόρμηση:**

Οι δασκάλες πήραν αφορμή από κάποιο περιστατικό που έγινε στην τάξη τους ανάμεσα στους/στις μαθητές/τριες τους (καθημερινά γίνονται τέτοια περιστατικά) και το οποίο είχε προκαλέσει αρνητικά συναισθήματα ανάμεσα στα παιδιά. Στη συνέχεια, ανακοίνωσαν στα παιδιά ότι ανακάλυψαν ένα ωραίο βιβλίο που θα τα βοηθούσε να βελτιώσουν τις σχέσεις τους. Συμφωνήθηκε λοιπόν, να μαζευτούν μαζί τα παιδιά των δύο τμημάτων, για να συμμετέχουν σε μια σειρά συνδιδασκαλιών, ώστε να «παραδειγματιστούν» από τη συνεργασία/φιλία των δασκάλων τους!

**1ο ογδοντάλεπτο**

* ***Αρχική γνωριμία μεταξύ τους για ενεργοποίηση της ομάδας 38 παιδιών + Αναφορά στο «Κουτί των Συναισθημάτων»***

1. Τα παιδιά κάθισαν σε κύκλο και συστήθηκαν λέγοντας ο/η καθένας/μιά το όνομά του/της, αλλά και κάτι για τον εαυτό του/της, *π.χ. «είμαι η Άννα, έχω 3 αδέλφια και μου αρέσει να παίζω στο ipad».*
2. ***«Κουτί των Συναισθημάτων»***: Έγινε μια μικρή συζήτηση για τα χρώματα και τα συναισθήματα. Εξηγήθηκε στα παιδιά πως δεν υπήρχε σωστό και λάθος. Ο/Η καθένας/μιά μπορούσε να επιλέξει όποιο χρώμα ήθελε που να τον/την εκφράζει ανάλογα με το τι έβλεπε. Τα παιδιά κατέληξαν στο συμπέρασμα πως όταν νιώθουμε ωραία συνήθως επιλέγουμε «χαρούμενα», φωτεινά και ζωηρά χρώματα, ενώ το αντίθετο συμβαίνει όταν νιώθουμε αρνητικά συναισθήματα.

* **Ανάγνωση του βιβλίου *«Γέμισες τον κουβά σου σήμερα;»****.*

**Κατά διαστήματα με υπόδυση ρόλων από τα παιδιά. Συζήτηση για τα συναισθήματά τους.**

1. Οι δασκάλες διάβαζαν εναλλάξ το βιβλίο στα παιδιά και σε κάποια σημεία (που είχαν από πριν συμφωνήσει) διέκοπταν την ανάγνωση για να υποδυθούν ρόλους τα παιδιά: π.χ.

Α) Σκηνές από την καθημερινότητα που προκαλούσαν ευχάριστα συναισθήματα → άρα «γέμιζε» ο κουβάς τους

Β) Σκηνές από την καθημερινότητα που προκαλούσαν δυσάρεστα συναισθήματα → άρα «άδειαζε» ο κουβάς τους

**\*** *Στο σημείο αυτό αξίζει να σημειωθεί ότι τα παιδιά κάθε φορά που αναπαριστούσαν μια σκηνή με υπόδυση ρόλων, επέλεγαν στη συνέχεια από το* ***«Κουτί των Συναισθημάτων»*** *ένα χρώμα από διάφορα κομμάτια τσόχας, για να εκφράσουν έτσι το συναίσθημα που ένιωσαν βιώνοντας κάποιο περιστατικό που υποδύθηκαν.*

* ***Ετοιμασία ενός κουβά για κάθε παιδί.***

Για κάθε παιδί ετοιμάστηκε ένα μικρό κουβαδάκι, όπου κάθε βδομάδα στο μάθημα της Αγωγής Υγείας γινόταν έλεγχος στο κατά πόσο είχε γεμίσει ο κουβάς τους με «χαρτάκια», που έκαναν ο ένας στον άλλο. Ως επιβράβευση, τα παιδιά με τους πιο γεμάτους κουβάδες έπαιρναν μικρά δωράκια από τη δασκάλα τους.

\**Για κάθε καλή πράξη που έκαναν σε κάποιο άλλο παιδί, το άλλο παιδί τους έβαζε στο κουβαδάκι τους ένα ευχαριστήριο χαρτάκι που έγραφε ΕΥΧΑΡΙΣΤΩ ή είχε μια μικρή ζωγραφιά με το όνομά του.*

**

**

**

**2ο ογδοντάλεπτο**

*(Με το σκεπτικό ότι για να μπορέσουν τα παιδιά να γεμίσουν τον κουβά οποιουδήποτε άλλου, θα πρέπει πρώτα να γεμίσουν (δηλ. να ξέρουν να γεμίσουν) τον δικό τους κουβά μέσω του εαυτού τους… κι έτσι να περάσουν από το* ***Εγώ στο Εμείς,*** *εφαρμόστηκε μια σειρά από τεχνικές βιωματικής μεθοδολογίας).*

* ***Παιχνίδι με τις εικόνες στο πάτωμα:***

1. Τα παιδιά κάθισαν σε κύκλο (με τις καρεκλίτσες τους) και στο κέντρο τοποθετήθηκαν δύο κουβάδες:

***Α) ο κουβάς που «γέμιζε» (χαρούμενος)***

***Β) ο κουβάς που «άδειαζε» (λυπημένος)***

Στο πάτωμα ήταν αναποδογυρισμένες, σκόρπιες διάφορες εικόνες (μεγέθους Α4), που αναπαριστούσαν κάποιες συμπεριφορές ατόμων. Ένα παιδί κάθε φορά έπαιρνε μια εικόνα και εξέφραζε πρώτα το συναίσθημα που του προκαλούσε η εικόνα (\*κουτί συναισθημάτων). Ακολούθως, εξηγούσε αν η συγκεκριμένη εικόνα έπρεπε να τοποθετηθεί στον «χαμογελαστό» κουβά ή στον «λυπημένο» κουβά αντίστοιχα, δίνοντας τη δική του ερμηνεία/οπτική γωνία και εκφράζοντας τα συναισθήματα που του προκαλούσε η συγκεκριμένη εικόνα. Αν γινόταν αποδεκτή η εισήγησή του από την ολομέλεια της τάξης, η εικόνα τοποθετείτω στον ανάλογο κουβά, ενώ τα υπόλοιπα παιδιά συμπλήρωναν τα αντίστοιχα φύλλα εργασίας με τις εικόνες, κυκλώνοντας το ανάλογο εικονίδιο (είτε του «χαμογελαστού» είτε του «λυπημένου» κουβά).

Σε αντίθετη περίπτωση, γινόταν συζήτηση ανάμεσα στα παιδιά και με διάφορα επιχειρήματα κατέληγαν ομαδικά για το πού θα τοποθετούσαν την εικόνα (καλλιέργεια κριτικής σκέψης).

1. Επιπλέον, στις περιπτώσεις όπου μια εικόνα αναπαριστούσε μια συμπεριφορά η οποία δεν άρεσε στα παιδιά, οι δασκάλες τους ζητούσαν να εισηγηθούν «*Τι θα μπορούσε να γίνει, έτσι ώστε να μην «αδειάσει» ο κουβάς».*

* ***Γωνιές στην τάξη: ΣΥΜΦΩΝΩ, ΔΙΑΦΩΝΩ, ΔΕΝ ΞΕΡΩ***

1. Στην τάξη αναρτήθηκαν τρία πλαστικοποιημένα χαρτονάκια με τις λέξεις: ***ΣΥΜΦΩΝΩ, ΔΙΑΦΩΝΩ, ΔΕΝ ΞΕΡΩ***

Οι δασκάλες διάβαζαν εναλλάξ στα παιδιά διάφορες δηλώσεις, π.χ.

* *Κάποιο άτομο νιώθει όμορφα όταν του εκφράζουν αγάπη.*
* *Κάποιο άτομο νιώθει όμορφα όταν δεν έχει φίλους.*
* *Κάποιο άτομο νιώθει όμορφα όταν δίνει βοήθεια σε κάποιον άλλο.*
* *Κάποιο άτομο νιώθει όμορφα όταν συνεργάζεται με άλλους για να φτιάξουν κάτι.*
* *Κάποιο άτομο νιώθει όμορφα όταν καταστρέφει το θρανίο του ή μια ξένη περιουσία.*
* *Κάποιο άτομο σέβεται όταν παραχωρεί τη θέση του σε έναν ηλικιωμένο.*

1. Τα παιδιά ακούγοντας κάθε φορά μια δήλωση έπαιρναν θέση στην ανάλογη γωνιά.
2. Οι δασκάλες ρωτούσαν τα παιδιά να εξηγήσουν το γιατί έπαιρναν τη συγκεκριμένη θέση (καλλιέργεια κριτικής σκέψης, ανάπτυξη ενσυναίσθησης, καλλιέργεια σεβασμού, ανάπτυξη δεξιοτήτων επικοινωνίας).

* ***Ζωγραφική σε φύλλο εργασίας***


Τα παιδιά ζωγράφισαν σε φύλλο εργασίας κάτι που θα «γέμιζε» τον δικό τους κουβά ή τον κουβά της τάξης τους ή τον κουβά του σχολείου τους ή τον κουβά της γειτονιάς τους.


**γειτονιά μου**

**σχολείο μου**

**τάξη μου**

**εαυτός μου**

****

****

**3ο ογδοντάλεπτο**







1. **Πείραμα με τα δύο μήλα:**

*(Από πριν είχαμε χτυπήσει το ένα από τα δύο μήλα στο πάτωμα αρκετές φορές, ώστε εσωτερικά να δημιουργηθούν σ’ αυτό «μαυρίλες», χωρίς όμως εξωτερικά να διακρίνονται. Άρα, εξωτερικά τα δύο μήλα φαίνονταν εντελώς ίδια).*

Οι δασκάλες εξήγησαν στα παιδιά ότι τα δύο μήλα ζούσαν μαζί με άλλα φρούτα/φίλους τους σε δύο ξεχωριστές φρουτιέρες, αντίστοιχα. Στη συνέχεια, οι δασκάλες εξήγησαν στα παιδιά ότι στο ένα μήλο τα υπόλοιπα φρούτα/φίλοι του εκφράστηκαν προς αυτό με ωραία και ευγενικά λόγια, ενώ στο άλλο μήλο τα φρούτα/φίλοι του εκφράστηκαν προς αυτό με άσχημα και προσβλητικά λόγια. Στη συνέχεια, κόψαμε τα δύο μήλα στη μέση για να παρατηρήσουμε το εσωτερικό τους.

Τότε, τα παιδιά αμέσως κατάλαβαν (μόλις είδαν το εσωτερικό των δύο μήλων αντίστοιχα) ότι είναι το ίδιο… όπως όταν κάποιος μας φέρεται άσχημα είτε με λόγια είτε με πράξεις και νιώθουμε μέσα μας πολύ άσχημα σαν το χτυπημένο μήλο. Όταν κάποιος/α δέχεται bullying, ιδιαίτερα τα παιδιά, νιώθουν άσχημα μέσα τους και δεν δείχνουν ή δεν λένε στους άλλους πώς νιώθουν. Έτσι, τα παιδιά διδάχτηκαν να υπερασπίζονται το ένα το άλλο και να σταματήσουν κάθε μορφή άσχημης συμπεριφοράς μεταξύ τους.

1. **Ο Κήπος της Φιλίας**: Οι δασκάλες ανάφεραν στα παιδιά πως με τις πράξεις τους οι άνθρωποι δημιουργούν τις συνθήκες εκείνες που φέρνουν κοντά τους άλλους ανθρώπους ή τους διώχνουν από κοντά τους. Σε ερώτηση αν ήθελαν να ενδυναμώσουν τις σχέσεις με τους/τις φίλους/φίλες τους ή ακόμα και να αποκτήσουν περισσότερους φίλους, τα παιδιά απάντησαν θετικά. Έτσι, εισηγήθηκαν διάφορους τρόπους, κατά τους οποίους μπορούσε αυτό να γίνει εφικτό. Στη συνέχεια, οι δασκάλες κατέγραψαν στον πίνακα το ρητό: **«Ό,τι σπείρεις, θα θερίσεις»** και έγινε συζήτηση με τα παιδιά. Έτσι, αποφασίστηκε η δημιουργία ενός «κήπου» (του **«Κήπου της Φιλίας»**) στον Διαδραστικό πίνακα της αίθουσας, όπου τα ίδια τα παιδιά θα ήταν τα λουλούδια που θα μεγάλωναν και θα ομόρφαιναν τον κήπο αυτό. Ως βοηθούς στο μεγάλωμά τους θα είχαν τους «κουβάδες» τους, που θα τουςχάριζαν όλα τα **θρεπτικά εκείνα συστατικά** που χρειάζονταν (μέσω των καλών πράξεων που μας χαρίζουν θετικά συναισθήματα): ***Αγάπη, Σεβασμός, Βοήθεια, Κατανόηση, Συνεργασία, Υπομονή, Στοργή, Εμπιστοσύνη…***



Κατανόηση

Βοήθεια

Σεβασμός

Αγάπη

Στοργή

Συνεργασία

1. **Τηλεδιάσκεψη** με άλλο σχολείο (που επίσης επεξεργάστηκε το συγκεκριμένο βιβλίο) και έγινε αφιέρωση του τραγουδιού που έγραψαν τα παιδιά της τάξης. Αυτό ήταν μια καλή ευκαιρία να γνωριστούν μεταξύ τους και να αρχίσει να καλλιεργείται το έδαφος για απόκτηση νέων φίλων.

(\**Ας σημειωθεί ότι το τραγουδάκι αυτό είχε ετοιμαστεί στα πλαίσια προηγούμενου μαθήματος).*

***Θα θέλαμε πολύ να γνωριστούμε!***

***Να παίξουμε μαζί και να χαρούμε***

***με γέλιο, με αγάπη, με χαρά***

***να γίνουμε μαζί μια αγκαλιά!***

***Γεια σας καλά μας φιλαράκια!***

***Γεμίσατε κι εσείς τα κουβαδάκια***

***με γέλιο, με αγάπη, με χαρά***

***με πράξεις και με λόγια τρυφερά;***

1. Γραπτή εργασία στο βιβλιαράκι της Αγωγής Ζωής.

\*\*\*Στα πλαίσια της Εικαστικής Αγωγής δημιουργήθηκε, επίσης, ο «Κήπος της Φιλίας» σε κάθε τμήμα ξεχωριστά. Σε ρολό χαρτί στο πάτωμα το κάθε παιδί κατασκεύασε το «δικό» του λουλούδι. Γύρω και πάνω από τα λουλούδια των παιδιών, τοποθετήθηκαν μερικοί κουβάδες (που έφτιαξαν κάποια άλλα παιδιά), οι οποίοι παρουσίαζαν ενέργειες και καλές πράξεις που προκαλούν στους γύρω μας θετικά συναισθήματα. Το σκηνικό συμπλήρωσε η δημιουργία ενός ουράνιου τόξου και μουσικές νότες που «ένωναν» μεταξύ τους τα παιδιά-λουλούδια μέσω της μουσικής!